钦定古今图书集成/明伦汇编/宫闱典/第114卷 > 韦坚
## 钦定古今图书集成/明伦汇编/宫闱典/第114卷 > 韦坚

按《唐书》本传：“坚字子全，京兆万年人。姊为惠宣太子
妃，妹为皇太子妃，中表贵盛，故仕最早。由秘书丞历
奉先、长安令，有干名，见宇文融、杨慎矜父子。以聚敛
进。乃运江淮租赋，所在置吏督察，以佐国廪，岁终增
钜万。元宗咨其才，擢为陕郡太守，水陆运使。汉有运
渠，起阙门，西抵长安，引山东租赋汔，隋常治之。坚为”
使，乃占咸阳，壅渭为堰，绝灞、浐而东注永丰仓下，复
与渭合。初，浐水衔苑，左有望春楼，坚于下凿为潭以
通漕，二年而成。帝为升楼，诏群臣临观。坚豫取洛、汴宋、山东小斛舟三百首贮之潭，篙工、柁师皆大笠，侈
袖芒屦，为吴、楚服。每舟署某郡，以所产暴陈其上。若
广陵则锦、铜器、官端、绫、绣，会稽则罗、“吴绫，绛纱，南海
玳瑁，象齿珠琲，沉香”，《豫章力士》饮器茗铛釜，宣城
空青石绿，始安蕉葛，蚺胆翠羽，吴郡方丈绫船，皆尾
相衔进，数十里不绝。关中不识连樯挟橹，观者骇异。
先是，人间唱《得体纥那歌》，有“扬州铜器”语。开元末，得
宝符于桃林，而陕尉崔成甫以坚大输南方物，与歌
语叶，更变为《得宝歌》，自造曲十馀解，召吏唱习。至是
衣缺胯衫，锦半臂、绛冒额，立舻前。倡人数百皆巾。㡚
鲜冶，齐声应和，鼓吹合作，船次楼下，坚跪取诸郡轻
货上于帝，以给贵戚近臣。上百牙盘食，府县教坊音
乐迭进，惠宣妃亦出宝物供具。帝大悦，擢坚左散骑
常侍，官属赏有差，蠲役人一年，赋舟工，赐钱二百万，
名潭曰“广运。”坚进兼江淮南租庸转运处置等使，又
兼御史中丞，封韦城县男。坚妻，姜晈女，李林甫舅子
也，初甚昵比，既见其宠，恶之，坚亦自以得天子意，锐
于进，又与左相李适之善，故林甫授坚刑部尚书，夺
诸使，以杨慎矜代之。坚失职，稍怨望。河西、陇右节度
使皇甫惟明数于帝前短林甫，称坚才，林甫知之，惟
明故为忠王、友王时为皇太子矣。正月望夜，惟明与
坚宴集，林甫奏“坚外戚，与边将私，且”谋立太子，有诏
讯鞫。林甫使杨慎矜、杨国忠、王𫟹、吉温等文致其狱。
帝或之，贬坚缙云太守，惟明播川太守，籍其家。坚诸
弟诉枉，帝大怒。太子惧，表与妃绝，复贬坚江夏别驾。
未几，长流临封郡。弟兰，为将作少匠，冰鄠令；芝，兵部
员外郎；子谅，河南府户曹，皆谪去。岁中，遣监察御史
罗希奭就杀之，杀惟明于黔中，惟坚妻得原。从坐十
馀人。仓部员外郎郑章、右补阙内供奉郑钦说，监察
御史豆卢反、杨惠嗣、薛王琄皆免官被窜。坚始凿潭，
多坏民冢墓，起江、淮，至长安，公私骚然。及得罪，林甫
遣使江、淮，钩索坚罪，捕治舟夫、漕史，所在狱皆满。郡
县剥敛偿输，责及邻伍，多裸死牢户。林甫死乃止。